8. schôdza NR SR - 1.deň - B. popoludní
Dátum: 2012-10-16
Poslanec: Uhliarik, Ivan (KDH)
Druh vystúpenia: Vystúpenie v rozprave

32. Ďakujem pekne. Vážený pán predseda Národnej rady, vážená pani ministerka, pán spravodajca, dovoľte mi, aby som sa krátko vyjadril k návrhu novely zákona, aj k prvému čítaniu k zákonu o rozsahu. Na úvod mi dovoľte povedať, že ma táto novela zákona, možno ku podivu opozičných poslancov, ale potešila. Potešila ma preto, pretože zásadným spôsobom nemení nastavenie liekovej reformy tak, ako to bolo urobené za bývalého ministrovania, môjho ministrovania, vlády Ivety Radičovej. Novela zákona potvrdzuje aj to, že všetky katastrofické scenáre, ktoré aj dnes sme počuli, že zástupcovia asociácie farmaceutických spoločností tvrdia, že všetky katastrofické scénare sa nepotvrdili. A prax ukázala, že na Slovensku sú lieky dostupné, ale to, čo je dôležité, je, že na Slovensku sú lieky lacnejšie. Pani ministerka v jednej televíznej relácii potvrdila, že táto lieková reforma a jej súčasť, druhá najlacnejšia cena v Európskej únii, šetrí zdravotníctvu, alebo poisťovniam, ak chcete, cca 4 mil. eur mesačne. Chcem sa teraz naozaj poďakovať všetkým poslancov, ktorí tu sú v tejto Národnej rade, ale ktorí aj hlasovali, napriek tlaku farmaceutických firiem a veľvyslancov krajín, do ktorých tieto firmy patria, že hlasovali za túto novelu v minulosti. Čo sa týka toho protestu asociácie farmaceutických firiem: ak by naozaj tak narástol reexport liekov, ako to tvrdia, prečo potom nezvyšujeme cenu, napr. na piatu najnižšiu v Európskej únii? Keď poznáme príklad reexportu a zatiaľ bol medializovaný len jeden a bolo to podľa mňa skutočne zlyhanie ľudského faktora a ja som proti tomu a som takisto za to, aby sa tento exemplárny prípad vyšetril, ale v masívnej forme k tomuto vôbec nedochádza. Pani ministerka zdravotníctva navrhuje nastavenie, alebo zrušiť nastavenie cien na druhú najnižšiu cenu v Európskej únii, a chce cenu liekov určovať ako priemer troch najnižších cien. Teraz tu bola, pred piatimi minútami sme tu počuli tri ceny od môjho kolegu a nechcem reagovať teraz, pretože sa to nepatrí, ale zarazilo ma to. Lebo povedal 50, 30 a 10. No tak dobre, tak si spočítajme, čiste malá matematika, 50 a 30 je 80 a 10 je 90, priemer je 45 a druhá najlacnejšia je 30. Ale nechcem sa teraz prieť, škriepiť o tieto čísla. (Výkrik v sále: Priemer je 30!) Teraz ide o to, aby skutočne bola istota pre ministerstvo zdravotníctva a pre poisťovne, aby bola, skutočne aby bola cena najnižšia, druhá najnižšia v Európskej únii, aby mala istotu druhej najnižšej ceny. Pretože súhlasím s tým, v niektorých liekoch môže byť vyššia, v niektorých liekoch môže byť nižšia, ale skutočne túto istotu nám dáva len explicitne povedané číslo alebo úroveň na určitú najnižšiu cenu. V minulosti, v roku 2009, v roku 2010 sme mali úroveň priemeru šiestich cien v Európskej únii. A myslím si, že tento priemer skutočne ukázal, že tie lieky mohli ísť ešte dolu. Nehovorím o tom, že zároveň sa, neustále priemerovanie môže zvyšovať administratívne nároky. Čo sa týka zmeny, tejto zmeny na priemer troch najnižších cien, alebo teda priemer troch najnižších cien, myslím si, že ide o zbytočnú zmenu a zmenu skutočne len pre zmenu. Neexistuje, tak ako sme počuli dnes, žiadna odborná analýza dopadov, ktorá by toto obhájila, neexistuje odborná analýza dopadov tých, že by sa skutočne ušetrila nejaká signifikantná čiastka pre zdravotníctvo. Opakujem, tieto ceny môžu stúpnuť a takisto sa administratívne môžu zvýšiť nároky na neustále hľadanie cien iných európskych krajín, čo samozrejme, ministerstvo sa s týmto bude musieť zaoberať. Ako lekára ma mrzí ešte jeden z návrhov. A to, že ministerstvo zdravotníctvo ide nútiť pacientov, aby si vyberali vakcíny v lekárňach, pretože lekári to tak chcú. Podľa môjho názoru pacient by nemal mať v rukách intravenózny liek, alebo liek, ktorý, alebo intramuskulárny, to znamená injekčný liek, ktorý by mal patriť do rúk lekára. Vakcína, niektoré typy živých vakcín sú skutočne liečivá, ktoré vyžadujú špeciálne zaobchádzanie, dodržiavanie chladového reťazca, inač sa tieto vakcíny stanú neúčinnými, prípadne môžu poškodiť následne zdravie dieťaťa. Chcem povedať poslancom, všetkým, ktorí tu sedia, nielen súčasnej opozície, ale aj vládnej strany, že môže sa stať, že aj ich deti budú očkované vakcínami, ktoré nebudú mať pod kontrolou lekári. Toto bol hlavný zámer, toto je vec, absolútne vecná vec a odborná vec. A ak je toto podľa vás v poriadku, skutočne vedzte, že si berieme, alebo beriete tí, ktorí budú hlasovať za, na zodpovednosť naozaj za každé dieťa, ktoré napriek tejto vakcinácii ochorie, pretože táto vakcína nemusí byť účinná. Lekárom jednoducho vadí to, niektorým, lebo mám množstvo podnetov, listy od lekárov, dal som to aj do médií, ktorí podporujú túto zmenu, niektorým lekárom vadí to, že nechcú mať jednoducho administratívne starosti s vakcínami. Tak toto isté povedala aj teraz pani ministerka, že jedným z dôvodov, aby som bol korektný, je minimalizácia administratívnej záťaže. Poisťovne dnes dávajú lekárom preddavky na vakcíny, to znamená, lekári nemusia tieto vakcíny platiť z vlastného vrecka. Je to skutočne len a len pohodlnosť niektorých lekárov a zvyk zo socializmu, že sa pacient postará o všetko sám. Myslím si, že mali by sme si to všimnúť dnes, že socializmus už dávno neskončil, že už dávno skončil, pardon. Na záver mi dovoľte citovať z dôvodovej správy tohto zákona, ktorý pripravilo ministerstvo zdravotníctva pod vedením pani ministerky. Citujem: "Navrhované úpravy nijakým spôsobom nemenia pôvodný zámer zákona, ktorý spočíval najmä v sprísnení regulácie cien liekov, zdravotníckych pomôcok a dietetických potravín a tiež v zadefinovaní osobitného procesu rozhodovania vo veciach kategorizácie, vrátane zavedenia elektronickej formy komunikácie." Vzhľadom na to, že aj podľa ministerstva nejde o žiadne zásadné zmeny, žiadam pani ministerku, aby túto zbytočnú novelu zákona stiahla z rokovania Národnej rady. Bolo by lepšie, aby sa ministerstvo sústredilo na to, ako na liekoch ďalej šetriť, ako skutočne hľadať nástroje na to, aby nám nerástol trh s liekmi, aby nerástol rast farmaceutickej spotreby tak, ako to bolo v rokoch 2005 a 2009 a v roku 2010. Aj vďaka referencovaniu na priemer šiestich cien za ministrovania Richarda Rašiho sa podarilo tento rast zastabilizovať, dokonca ho v minulých rokoch znížiť na mínusové hodnoty. Malo by sa sústrediť na to, ako skutočne usporené peniaze prerozdeliť efektívne do zdravotníctva a nie ako zvyšovať zisky farmaceutických firiem a preniesť zodpovednosť za vakcíny z lekárov na pacientov. Ďakujem pekne.